**Ministru kabineta noteikumu „Kārtība, kādā fiziskai personai tiek izsniegta atļauja niršanai jūrā ierobežotās teritorijās un tiek maksāta valsts nodeva par atļaujas izsniegšanu” projekta sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Jūras vides aizsardzības un pārvaldības likuma 19.1panta sestās daļas 2., 3. un 4. punkts |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Latvijas valsts jurisdikcijā esošajos jūras ūdeņos atrodas daudz dažādu nogrimušu objektu – Pirmajā un Otrajā pasaules karā nogrimušu civilo un karakuģu vraki, padomju un citu ārvalstu armiju militāro operāciju un mācību laikā izšautā un izmestā, neeksplodējusī munīcija, jūrā nogremdētā munīcija, jūras nelaimes gadījumos nogrimušie kuģošanas līdzekļi un citi objekti, to skaitā – vraki un priekšmeti, kuri satur kultūrvēsturiskas vērtības, cilvēku mirstīgās atliekas, naftas vai ķīmiskas vielas un sprādzienbīstamus priekšmetus.Šobrīd Latvijā nav efektīvas, visaptverošas kārtības, kas noteiktu niršanas darbu jūrā efektīvu kontroli, tādēļ kuģu vrakus var apskatīt un no tiem dažādus priekšmetus izcelt jebkura persona, kurai ir pieejams nepieciešamais materiāltehniskais aprīkojums. Praksē arvien biežāk tiek konstatēti gadījumi, kad privātpersonas izmanto iespēju brīvi rīkoties savās interesēs ar Latvijas jurisdikcijā esošajos jūras ūdeņos nogrimušiem kuģiem. Publiskajā telpā (piemēram, interneta tīklā) pieejamā informācija liecina par aktīvām zemūdens niršanas darbībām – plaši tiek piedāvāta iespēja piedalīties niršanas darbos, vraku apskatē, ko apliecina pievienotie apraksti un attēli. Līdz ar to valstī ir izveidojusies situācija, ka netraucēti un neierobežoti var darboties gan atsevišķi zemūdens bagātību meklētāji, gan reģistrētas nirēju organizācijas, kam ir sporta klubu statuss un kas par savu komercdarbības veidu izvēlējušās organizēt niršanu uz vrakiem. Bijuši arī gadījumi, ka nesankcionētas darbības attiecībā uz vrakiem veic metāllūžņu vācēji, kas patvaļīgi izceļ dažādas vraku sastāvdaļas. Latvijai, kā Apvienoto Nāciju Organizācijas 1982. gada Jūras tiesību konvencijas (UNCLOS) dalībvalstij, ir pienākums gan aizsargāt savu zemūdens kultūrvēsturisko mantojumu, gan arī novērst jūras vides piesārņojumu no jebkura piesārņojuma avota.Šādas nekontrolētas rīcības dēļ var tikt nodarīts kaitējums valsts kultūrvēsturiskajām vērtībām, turklāt atsevišķu personu vai personu grupu rīcībā nonākt arī sprādzienbīstami priekšmeti, kas var gan apdraudēt pašus niršanas darbu veicējus, gan radīt apdraudējumu nacionālajai drošībai. Lai novērstu šādas nekontrolētas un nesankcionētas gan Latvijas, gan ārvalstu nirēju darbības, nepieciešams radīt juridisku pamatu niršanas atļauju izsniegšanai un nirēju darbības kontrolei Latvijas jurisdikcijā esošajos jūras ūdeņos, paredzot kompetentajām valsts iestādēm tiesības piemērot sodus par noteikto normu neievērošanu.Ja netiks veikti preventīvie darbi, lai novērstu kuģu vraku (tajos esošo sprāgstvielu, kravas un vērtību) nesankcionētu izcelšanu, tiks nodarīts zaudējums valsts kultūrvēsturiskajām vērtībām, kā arī apdraudēta personu drošība, saskaroties ar bīstamām ķīmiskām vielām vai iegūstot sprādzienbīstamus priekšmetus, iespējama arī vides piesārņošana un var tikt apdraudēta valsts drošība.Tāpat ir paredzēts izveidot normatīvos balstītu un praktiski piemērojamu sadarbības mehānismu, kas nosaka, kā atbildīgās institūcijas saskaņo niršanas pieteikumu (savas kompetences jomā izvērtē pieteikuma iesniedzēja niršanas darbu mērķus, iepriekšējās darbības praksi, niršanas pieļaujamību konkrētajā teritorijā un citus aspektus). Pamatojoties uz šo saskaņojumu, kompetentā institūcija izsniedz niršanas darbu atļauju ierobežotās teritorijās (atļauja nevar pārsniegt 30 dienas). Pieņemtais lēmums personai tiek paziņots Paziņošanas likuma noteiktajā kārtībā. Šī likuma kārtībā personai tiek paziņots arī par anulēto atļauju.Līdz ar to Jūras vides aizsardzības un pārvaldības likuma 19.1 pants nosaka, ka tajās vietās, kur jūrā atrodas kuģu vraki vai nogrimuši priekšmeti, kas rada vai var radīt apdraudējumu jūras videi vai kultūrvēsturiskām vērtībām, nosaka niršanai ierobežotas teritorijas. Šo ierobežoto teritoriju sevišķā statusa un kontroles nepieciešamības dēļ tiek paredzēti drošības, kontroles un citi priekšnosacījumi. Niršanu ierobežotās teritorijās var veikt tikai 18 gadu vecumu sasniegušas personas un no kuģošanas līdzekļiem, kas aprīkoti ar automātisko identifikācijas sistēmu (AIS). Attiecībā uz kompetento institūciju sniedzamo informācijas saturu, apjomu un informācijas apmaiņas kārtību projekts paredz, ka:1. Iekšlietu ministrijas Informācijas centrs saskaņā ar projekta 9. punktu sniegs valsts informācijas sistēmā esošās projekta 2.2. apakšpunktā noteiktās ziņas (par personas saukšanu pie kriminālatbildības, pamatojoties uz Krimināllikuma 229. un 233. pantu ) un projekta 2.3. apakšpunktā noteiktās ziņas (par personas saukšanu pie administratīvās atbildības par niršanai jūrā noteikto ierobežojumu un aizliegumu pārkāpšanu). Šobrīd Saeimā 2. lasījumā izskatīts likumprojekts “Grozījumi Latvijas Administratīvo pārkāpumu kodeksā” (Nr. 235/Lp12), kas paredz noteikt personas saukšanu pie administratīvās atbildības par niršanai jūrā noteikto ierobežojumu un aizliegumu pārkāpšanu (Administratīvo pārkāpumu kodeksa 117.12 pants – Likumprojekts “Grozījumi Latvijas Administratīvo pārkāpumu kodeksā (Nr. 235/Lp12)”).
2. Valsts akciju sabiedrība “Latvijas Jūras administrācija” sniegs saskaņojumu no kuģošanas drošības viedokļa.

Savukārt Nacionālo bruņoto spēku Jūras spēku flotiles Krasta apsardzes dienests Nacionālo bruņoto spēku iekšēji noteiktajā kārtībā apkopo informāciju, lai katrā konkrētā gadījumā definētu ar Nacionālo bruņoto spēku (vienību) normatīvajos aktos noteikto uzdevumu jūrā izpildi saistītos apstākļus. Tā kā Valsts informācijas sistēmā esošā informācija par personas saukšanu pie kriminālatbildības un administratīvās atbildības nav pieejama par visās valstīs sodītajām personām, tad, lai pārbaudītu noteikumu 2.2. un 2.3. apakšpunktā noteikto informāciju pirms lēmuma par atļaujas izsniegšanu pieņemšanas, ārvalstniekam atļaujas pieteikumam būs jāpievieno savas pastāvīgās dzīvesvietas valsts, bet bezvalstniekam savas pavalstniecības valsts kompetentās institūcijas izsniegta izziņa ar notariālu tulkojumu valsts valodā. Tā kā saskaņā ar normatīvajiem aktiem niršana jūrā ir atļauta tikai diennakts gaišajā laikā, Ministru kabineta noteikumu projekta 20. punkts paredz, ka fiziskai personai vismaz diennakti iepriekš ir jāinformē Krasta apsardze par plānoto niršanu ierobežotā teritorijā nākamajā kalendārajā dienā. Ja fiziskā persona ir plānojusi niršanu ierobežotajā teritorijā vairākas dienas pēc kārtas, tai ir pienākums katru dienu pirms niršanas par to informēt Krasta apsardzi. |
| 3. | Projekta izstrādē iesaistītās institūcijas | Saskaņā ar Ministru kabineta 2014. gada 26. maija protokollēmuma Nr. 30 47. § „Par informatīvā ziņojuma “Par kuģu vraku un nogrimušu priekšmetu, kas atrodas Latvijas valsts jurisdikcijā esošajos jūras ūdeņos, apskates kontroles sistēmas izveidošanu” izpildi” 3. punktu tika izveidota darba grupa (iekļaujot pārstāvjus no Aizsardzības ministrijas, Iekšlietu ministrijas, Kultūras ministrijas, Satiksmes ministrijas, Vides aizsardzības un reģionālās attīstības un Zemkopības ministrijas), kas izstrādāja šo Ministru kabineta noteikumu projektu. |
| 4. | Cita informācija | Projekta ietekme uz valsts budžetu un pašvaldību budžetiem un ietekme uz sabiedrību, tautsaimniecības attīstību un administratīvo slogu ir norādīta likumprojekta „Grozījums Jūras vides aizsardzības un pārvaldības likumā” anotācijā un ar šo likumprojektu saistītā likumprojekta „Grozījumi Latvijas Administratīvo pārkāpumu kodeksā” un likumprojekta „Grozījumi likumā „Par nodokļiem un nodevām”” sākotnējās ietekmes novērtējuma ziņojumā (anotācijā).Saskaņā ar likuma “Par kultūras pieminekļu aizsardzību” 17. pantu – “Par objektiem, kuri atrasti zemē, virs zemes, ūdenī, būvēs vai to daļās un atliekās un kuriem varētu būt vēsturiska, zinātniska, mākslinieciska vai citāda kultūras vērtība, kā arī par to atrašanas vietu un apstākļiem atradējs nekavējoties, bet ne vēlāk kā piecu dienu laikā rakstveidā paziņo Valsts kultūras pieminekļu aizsardzības inspekcijai”.Informācija par valsts nodevas maksāšanas iespējām tiks norādīta Krasta apsardzes oficiālajā mājaslapā. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Ministru kabineta noteikumu projekts stājas spēkā vienlaicīgi ar [grozījumiem Ministru kabineta 2010. gada 21. decembra noteikumos Nr. 1171 „Noteikumi par Latvijas ūdeņu izmantošanas kārtību un kuģošanas režīmu tajos”](http://tap.mk.gov.lv/lv/mk/tap/?pid=40376149)  (VSS-1274) (<http://tap.mk.gov.lv/lv/mk/tap/?pid=40376149> ). |
| 2. | Atbildīgā institūcija | Aizsardzības ministrija |
| 3. | Cita informācija | Atbildīgās institūcijas noslēdz starpresoru vienošanos vai vienojas par citu sadarbības mehānismu, kā efektīvi veikt informācijas apmaiņu Ministru kabineta noteikumu projekta III un VI nodaļā noteikto tiesību un pienākumu izpildē.  |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts pieejams sabiedrībai Aizsardzības ministrijas mājaslapas sadaļā „Sabiedrības līdzdalība”. |
| 2. | Sabiedrības līdzdalība projekta izstrādē | Nav attiecināms  |
| 3. | Sabiedrības līdzdalības rezultāti | Nav attiecināms  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Nacionālo bruņoto spēku Krasta apsardzes dienests, Aizsardzības ministrija, Iekšlietu ministrijas Informācijas centrs, Valsts robežsardze, VAS “Latvijas Jūras administrācija”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde notiks esošo valsts pārvaldes funkciju ietvaros.Līdz ar niršanai jūrā aizliegto un ierobežoto teritoriju normatīvā regulējuma pilnveidošanu tiks panākta Nacionālo bruņoto spēku un Valsts robežsardzes spēju efektivizēšana, veicot tiem projektā notiektos uzdevumus, un paaugstināta valsts un sabiedrības drošība. |
| 3. | Cita informācija | Nav |

Anotācijas II, III un V sadaļa – projekts šo jomu neskar.

Aizsardzības ministrs R. Bergmanis

Vīza: valsts sekretārs J. Garisons

02.02.2016 11:05

1321

Edgars Svarenieks

Aizsardzības ministrijas Krīzes vadības departamenta

Civilmilitārās sadarbības nodaļas vadītājs

tālr.: 67335029, fakss: 67335037,

e-pasta adrese: edgars.svarenieks@mod.gov.lv